Die blou of die rooi pil? | ToekomsVenster
Die blou of die rooi pil?
by Jannie Pelser | May 3, 2018 | Blog | 0 comments
Ek het nou die dag die bekende fliek "The Matrix" vir die eerste keer gesien. Die 1999 wetenskapsfiksie rolprent was sy tyd ver voor en het verskeie toekennings ontvang. Dis 'n wakker wees fliek anders verloor jy die storielyn. Selfs na die tyd moes ek heelwat lees om beter te verstaan wat daar aangaan.
Ek is seker ons lesers is baie slimmer as ek en het die storielyn sommer van die begin af verstaan en gevolg. Hoe dit ook al sy, daar is interessante ooreenkomste tussen die fliek en die Evangelie. Of die skrywers bedoel het om 'n parodie op die Bybel te wees weet ek nie. Hulle sluit ook by Alice in Wonderland aan. Nee, dis nie 'n musiekresensie nie, net 'n bietjie geduld.
Tomas Anderson, later bekend as Neo, is intens bewus daarvan dat daar iets skort met die wêreld. Hy ontmoet vir Morpheus wat hom op 'n geheim inlaat. Wat mense as die werklikheid beleef is alles skyn. Mense is heerlik op weg na nêrens. Hulle is slawe van 'n sisteem wat hulle misbruik vir sy eie voordeel.
Hulle is kragbronne ( human batteries) wat ander sisteme aan die gang hou. Hulle gaan aan met die lewe en dink dat dit al is wat daar is. Dis dieselfde roetine van opstaan werk toe gaan sosialiseer en gaan slaap. More weer dieselfde patroon. Maar oënskynlik is dit al wat daar is en daarmee het hulle lank reeds vrede gemaak.
Hier en daar is daar 'n rebel wat ernstige vrae begin vra. Eintlik sê hulle "as dit al is waaroor die lewe gaan is dit nie die moeite werd nie". Is daar meer is die onrustige gedagte waarmee hulle voortdurend worstel. Dan kom Morpheus, die opper rebel, 'n terroris, op die toneel. Ja, sê hy, daar is inderdaad meer, baie meer, maar dit kom teen 'n prys.
Toegepas op ons en ons verstaan van die Evangelie is daar baie raakvlakke. Ons kan gesus bly in die skynwerklikheid, virtuele werklikheid van 'n roetine bestaan, salig onbewus dat ons die energie verskaf vir die sisteme wat hierdie pseudo werklikheid aan die gang hou. Ons is siende blind en horende doof.
Dis die Koninkryk van die duisternis, die bose, die heersende kultuur. Die meeste mense bevind hulle op hierdie trajek. Hulle is ook dood tevrede. Die dominee vertel die gemeente Sondag na Sondag van hierdie werklikheid maar die mense ontdek of sien dit nie. Hulle is vir 'n oomblik opgewonde maar die saad val op harde selftevrede en beleërde mense se grond.
Die sisteme van die wêreld, die "agents" in die fliek verander voortdurend van voorkoms en beveg alles wat hul sinistere agenda teëstaan met brute geweld. God se agente betree die gebrokenheid van ander mense wat in die skyn lewe. Hulle is onverbiddelik toegewy aan die taak om mense daaruit te bevry. Hulle is rebelle by uitnemendheid. Hulle is vreesloos en gefokus. Hulle betaal 'n prys. God se werklikheid is nie sonder gevare nie.
Hulle word dikwels belaster en vervolg deur die sisteme van die skyn werklikheid. Hulle het egter 'n mentor, Jesus van Nasaret. Hy het die rooi pil gesluk. Hy het geweier om toe te kyk en niks te doen nie. Wie Hom drink trek God se wapenrusting aan en se die magte van Efesiërs 6 die stryd aan.
Jesus het die rooi pil gesluk. Hy het ons wrede wêreld betree en heling gebring. Hy ruk mense daagliks uit hul skynbestaan uit. Hy bring bevryding en roep hulle dan om ander te help om vry te kom.
"Ons land brand" sê gisteraand se TV nuusuitsending. In die vlees wil ek in 'n skyn wêreld terugtrek.